REGOLAMENT TAL-KUMMISSJONI (KE) Nru 401/2006
tat-23 ta’ Frar 2006
li jistabbilixxi l-metodi tat-teħid ta' kampjuni u l-metodi ta’ analiżi għall-kontroll uffiċjali tal-livelli ta’ mikotossini fl-oġġetti ta’ l-ikel
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi dwar l-għalf u l-ikel, mas-saħħa u mar-regoli dwar il-welfare ta’ l-annimali (1), b’mod partikolari l-Artikolu 11 (4)
Billi:
(1)
Ir-Regolament tal-Kummissjoni (KE) Nru 466/2001 tat-8 ta’ Marzu 2001 li jistabbilixxi livelli massimi ta' ċerti kontaminanti fl-oġġetti ta’ l-ikel (2) jipprovdi għal limiti massimi għal ċerti mikotossini f’ċerti oġġetti ta’ l-ikel.
(2)
It-teħid ta’ kampjuni għandu parti kruċjali fil-preċiżjoni tad-determinazzjoni tal-livelli tal-mikotossini, li f’lott ikunu mqassma b’mod tassew eteroġenu. Huwa għalhekk neċessarju li jkunu ffissati kriterji ġenerali li magħhom għandu jikkonforma l-metodu tat-teħid ta’ kampjuni.
(3)
Huwa wkoll neċessarju li jiġu ffissati kriterji ġenerali li magħhom għandu jikkonforma l-metodu ta’ analiżi sabiex ikun żgurat li l-laboratorji ta’ kontroll jużaw metodi ta’ analiżi b’livelli ta’ rendiment komparabbli.
(4)
Id-Direttiva tal-Kummissjoni 98/53/KE tas-16 ta’ Lulju 1998 li tippreskrivi l-metodi tat-teħid ta' kampjuni u ta’ analiżi għall-kontroll uffiċjali tal-livelli għal ċerti kontaminanti fl-oġġetti ta’ l-ikel (3) tistabbilixxi metodi ta’ teħid ta’ kampjuni u kriterji ta’ rendiment għall-metodi ta’ analiżi li għandhom jintużaw għall-kontroll uffiċjali tal-livelli ta’ l-aflatossini fl-oġġetti ta’ l-ikel.
(5)
Id-Direttiva tal-Kummissjoni 2002/26/KE tat-13 ta’ Marzu 2002 li tistabbilixxi l-metodi tat-teħid ta' kampjuni u l-metodi ta’ analiżi għall-kontroll uffiċjali tal-livelli ta’ l-ochratoxin A fl-oġġetti ta’ l-ikel (4), id-Direttiva tal-Kummissjoni 2003/78/KE tal-11 ta’ Awwissu 2003 li tistabbilixxi l-metodi tat-teħid ta' kampjuni u l-metodi ta’ analiżi għall-kontroll uffiċjali tal-livelli tal-patulin fl-oġġetti ta’ l-ikel (5) u d-Direttiva tal-Kummissjoni 2005/38/KE tas-6 ta’ Ġunju 2005 li tistabbilixxi l-metodi ta’ teħid ta' kampjuni u l-metodi ta’ analiżi għall-kontroll uffiċjali tal-livelli tat-tossini Fusarium fl-oġġetti ta’ l-ikel (6) b’mod simili jistabbilixxu l-metodi tat-teħid ta’ kampjuni u l-kriterji ta’ rendiment għall-okratossina A, għall-patulin u għat-tossini Fusarium rispettivament.
(6)
Huwa xieraq li kull meta jkun possibbli jiġi applikat l-istess metodu ta’ teħid ta' kampjuni għall-istess prodott għall-kontroll tal-mikotossini. Għalhekk, il-metodi tat-teħid ta' kampjuni u l-kriterji ta’ rendiment għall-metodi ta’ analiżi li għandhom jintużaw għall-kontroll uffiċjali tal-mikotossini kollha għandhom jittieħdu flimkien f’att ġuridiku wieħed sabiex isir aktar faċli li jiġu applikati.
(7)
L-aflatossini huma mqassma b’mod tassew eteroġenu f’lott, b’mod partikolari f’lott ta’ prodotti ta’ l-ikel li b’partiċelli ta’ daqs kbir bħat-tin imqadded jew il-karawett. Sabiex tinkiseb l-istess kwalità rappreżentattiva, għal gruppi bi prodotti ta’ l-ikel b’partiċelli ta’ daqs kbir, il-piż tal-kampjun aggregat għandu jkun akbar milli fil-każ ta’ gruppi bi prodotti ta’ l-ikel li b’daqs iżgħar tal-partiċelli. Minħabba li t-tqassim tal-mikotossini fil-prodotti pproċessati huwa ġeneralment inqas eteroġenu milli fil-prodotti taċ-ċereali li mhumiex ipproċessati, huwa xieraq li jkunu provduti dispożizzjonjiet aktar sempliċi ta’ teħid ta’ kampjuni għall-prodotti pproċessati
(8)
Għalhekk, id-Direttivi 98/53/KE, 2002/26/KE, 2003/78/KE u 2005/38/KE għandhom jiġu revokati.
(9)
Huwa xieraq li d-data ta’ l-applikazzjoni ta’ dan ir-Regolament tikkoinċidi mad-data ta’ l-applikazzjoni tar-Regolament tal-Kummissjoni (KE) Nru 856/2005 tas-6 ta’ Ġunju 2005 li jemenda r-Regolament (KE) Nru 466/2001 fejn għandhom x’jaqsmu t-tossini Fusarium (7).
(10)
Il-miżuri provduti f’dan ir-Regolament huma skond il-fehma tal-Kumitat Permanenti fuq il-Katina Alimentari u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
It-teħid ta’ kampjuni għall-kontroll uffiċjali tal-livelli tal-mikotossini fl-oġġetti ta’ l-ikel għandu jitwettaq skond il-metodi ddikjarati fl-Anness I.
Artikolu 2
Il-preparazzjoni tal-kampjuni u l-metodi ta’ analiżi użati għall-kontroll uffiċjali tal-livelli tal-mikotossini fl-oġġetti ta’ l-ikel għandhom ikunu konformi mal-kriterji ddikjarati fl-Anness II.
Artikolu 3
Id-Direttivi 98/53/KE, 2002/26/KE, 2003/78/KE u 2005/38/KE huma revokati
Ir-referenzi għad-Direttivi revokati għandhom jiġu interpretati bħala referenzi għal dan ir-Regolament.
Artikolu 4
Dan ir-Regolament għandu jidħol fis-seħħ fl-għoxrin ġurnata wara l-ġurnata tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu japplika mill-1 ta’ Lulju 2006.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, nhar it-23 ta’ Frar 2006.